钦定古今图书集成/明伦汇编/宫闱典/第135卷 > 《论罢童贯宣抚河东札子》许景衡
## 钦定古今图书集成/明伦汇编/宫闱典/第135卷 > 《论罢童贯宣抚河东札子》许景衡

臣闻天下之事，言之未然，则若狂率而无根；言之已
然，则又缓后而无及矣。近者中外喧传，皆言“朝廷将
起童贯宣抚河东。若果无此议，则是传者之妄，而臣
有采听不审之罪；若果有此议，则臣愿言之于未然
也。”谨按贯顷在陕西，专务诳诞，以为事功，夤缘军须，
攘窃边计，重以贿赂至千万亿。奏功第赏，皆由请嘱，
“胥吏厮仆，皆位侯伯，狎昵士卒，隳坏军政，此皆陛下
所洞知者也。”前日燕山之役，不能上遵宸画，漫无纪
律，荐至败衄，徘徊境上，师老气索，遂使远裔小丑，妄
为己功，邀求无厌，伤威倍费，贯之误国，岂不灼然？臣
昨论列刘延庆不当量移事亲，奉德音以为“皆由宣
抚司号令不一，以至白沟之败，为其引年谢事，故议
者不复及之。今若起自废闲，重领兵柄，不独诞谩贪
墨有甚于前日也。且贯既无功于河朔，尚能有为于
河东乎？方其壮时，罪恶固已贯盈，今老且病矣，尚能
革心自新乎？古者国有大议，谋及卿士，谋及庶人。今
陛下命将兴师，以靖疆场，此政事之大者，亦当谋之
众人乎？”士民骇惑，论“议纷然，夫岂妄意以为不可哉？
诚见其已试而无效也。臣累被圣训，弹击官邪，毋惮
大吏。然则今之官邪，亦有甚于贯者乎？今之为吏，亦
有大于贯者乎？故敢昧死献先甲之言，庶几不贻朝
廷后日之悔也。”伏望睿断，亟罢所以命贯者，别谋良
帅，以济万全之举，实天下之幸。